Ljubljana, 8. 11. 2018

**PREDLOG K OSNUTKU ZAKONA O SPREMEMBAH IN DOPOLNITVAH ZAKONA O KAZENSKEM POSTOPKU (EVA: 2016-2030-0033)**

K 55. členu (ki spreminja 162. člen):

Prva alineja prvega odstavka 55. člena se spremeni tako, da se glasi:

»2) plačilo določenega prispevka v korist javne ustanove ali na namensko proračunsko postavko za pomoč žrtvam in povračilo škode žrtvam kaznivih dejanj ali **v korist nevladne organizacije v javnem interesu, kot jo določa zakon, ki opredeljuje nevladno organizacijo**;«

**Obrazložitev:**

Sprememba je redakcijskega značaja in sicer se opredelitev nevladne organizacije, ki deluje v javnem interesu, nadomešča s sklicem na definicijo v matičnem zakonu, ki opredeljuje nevladne organizacije, to je na Zakon o nevladnih organizacijah - ZNorg (Uradni list RS št. 21/18).

Že nameravana sprememba 162. člena je posledica nejasnosti sedanje določbe, da se sredstva v primeru odloženega pregona nameni za »dobrodelne namene«. V preteklosti smo z ministrstvom glede tega vsebinsko že uskladili, da se dikcija dopolni tako, da se sredstva lahko nameni nevladni organizaciji, ki deluje v javnem interesu. Ker je bil pojem »nevladna organizacija« takrat zakonsko še nedorečen, je bila predlagana opisna opredelitev, to je, da gre za osebo zasebnega prava, ki je nepridobitna in ki ima poseben status oziroma zakonsko podlago, da je v javnem interesu. Ker je v vmesnem obdobju prišlo do sprejetja ZNorg, ki jasno opredeljuje nevladno organizacijo, predlagamo, da se ZKP pri tem sklicuje na omenjeni matični zakon, saj slednji celostno ureja, katero organizacijo lahko štejemo za nevladno organizacijo, ki deluje v javnem interesu. ZNorg sicer povsem enako kot osnutek novele ZKP zahteva, da gre za pravno osebo zasebnega prava in nepridobitno organizacijo (2. in 3. člen ZNorg), ter da ima bodisi podeljen poseben status delovanja v javnem interesu (5. člen ZNorg) bodisi da deluje v javnem interesu na podlagi drugega zakona (10. člen ZNorg). ZNorg sicer predvideva še nekaj dodatnih pogojev za nevladno organizacijo, ki jih osnutek novele ZKP nima, kar pa je zgolj posledica nekoliko drugačne zakonodajalčeve opredelitve nevladne organizacije kot jo pozna 142. člen Zakon o dohodnini, ki je bil takrat podlaga za besedilo v osnutku novele ZKP. Glede na opisano razliko je seveda ustrezneje, da se uporabi opredelitev iz matičnega in ne iz davčnega predpisa.

ZNorg predvideva tudi posebno evidenco vseh nevladnih organizacij v javnem interesu, ki bo javno dostopna na spletu (19. člen ZNorg) in jo bodo lahko tudi državni tožilci uporabili za določitev prejemnika sredstev.